Munisipaliteit op terme geplaas oor riool in drinkwaterArgieffoto bloot ter illustrasie. (Foto: Unsplash) Die Ngwathe- plaaslike munisipaliteit, wat onder meer Parys en Vredefort in die Vrystaat bedien, is op terme geplaas nadat riool in sy drinkwater gevind is. Die burgerregteorganisasie AfriForum het Woensdag die munisipaliteit aangespreek oor die gehalte van sy drinkwater, veral in Parys. Jaco Grobbelaar, AfriForum se streekshoof vir die sentraalstreek, sê die resultate van laboratoriumtoetse deur die drukgroep Save Ngwathe, toon dat die bakterie E. coli in die kraanwater teenwoordig is, “wat beteken daar is nou riool in die water”. Die watermonsters wat vir die toetse gebruik is, is in Tumahole en in die sakekern geneem. Sommige inwoners van die dorp het na bewering al geruime tyd maagprobleme, wat moontlik met die besoedelde water verband kan hou. “AfriForum het die munisipaliteit 24 uur gegee om drasties by die toestand van die drinkwater in te gryp. Indien daar binne 24 uur nie ŉ daadwerklike verandering is nie, sal AfriForum alle remedies beskikbaar gebruik om toe te sien dat Parys se inwoners skoon drinkwater het.” AfriForum het reeds in die verlede, as deel van sy ooreenkoms met die munisipaliteit om saam te werk om die toestand van die gebied te verbeter, verslae oor die water- en die rioolwerke voorsien asook ŉ raamwerk waarvolgens daar te werk gegaan moes word om die toestand daarvan te verbeter. “Niks is egter gedoen nie,” sê Grobbelaar. “Dit lyk asof die munisipaliteit glad nie die gemeenskap se belange op die hart dra nie, aangesien hulle die gemeenskap eerder vuil water gee as om bekwame mense, wat tot hulle beskikking gestel word, te gebruik om hierdie probleme op te los. “Saam met ander organisasies wat vir die gemeenskap omgee, soos die Save Ngwathe-groep, sal ons hierdie saak nie daar laat nie, want ons gemeenskappe het die reg op skoon drinkwater,” sê Alta Pretorius, AfriForum se distrikskoördineerder vir die Mooirivier.